Alboraia no obrirà els quiosquets aquest estiu després dels constants incompliments, irregularitats i disputes entre les empreses adjudicatàries
08 de agost de 2024

L'Ajuntament d'Alboraia no podrà obrir finalment els quiosquets en La Patacona i Port Saplaya aquesta temporada després que els continus incompliments, irregularitats i disputes entre els adjudicataris hagen esgotat totalment el termini per a poder habilitar el servei. Després d'un llarg camí ple de problemes que el Consistori ha intentat resoldre des del principi, coordinant-se amb Costas al gener, obrint la licitació el 2 d'abril, i diverses aturades provocades per les empreses, Alboraia no ha pogut arribar a temps als terminis que marca Costas i decideix evitar obres a la platja en plena temporada alta.

I és que la primera aturada, el mes de maig (moment en el qual s'haurien d'haver instal·lat els quiosquets), es va produir després que l'Ajuntament detectara problemes en les empreses adjudicatàries constitutives de frau de llei. Diversos licitadors es van presentar amb més d'una empresa cadascun i el Consistori va intervindre per a impedir que un sol adjudicatari monopolitzara el servei a les platges, avisant al Servei de Defensa de la Competència.

A partir d'ací es van originar disputes entre els adjudicataris amb demandes entre ells, que van ser desbloquejades per l'Ajuntament amb una sèrie d'informes per a poder continuar amb la licitació. Aquest tràmit s'ha allargat fins ara, ja que el Consistori va tornar a detectar irregularitats, va obrir els seus temps administratius de reclamacions, aportació de documentació i correccions d'errors i va mantindre diverses reunions amb els adjudicataris per a guiar-los.

Conseqüències

"Fem un gran esforç durant tot l'any perquè les nostres platges siguen referents en la Comunitat Valenciana, treball que s'evidencia amb els certificats de qualitat i els nostres excel·lents serveis i estem realment molestos que la falta de serietat per part d'algunes persones ens haja impedit donar el servei previst en els plans de platges d'enguany", explica la regidora de Turisme i Platges, Raquel Casares.

A més, l'Ajuntament ha remés l'expedient al Servei de Defensa de la Competència perquè estudie possibles sancions per frau de llei. Mentrestant, el Consistori avança que ja està preparant el nou contracte dels quiosquets a les platges d'Alboraia, que s'iniciarà en el 2025 i tindrà vigència fins al 2029 per a evitar els problemes d'enguany.